የታላቁ  ህዳሴ ግድብ ግንባታ እየተፋጠነ መሆኑ ተገለጸ
የታላቁ የኢትዮጵያ ህዳሴ ግድብ ፕሮጀክት ግንባታ በተያዘለት ጊዜ ገደብ የግንባታው ሥራው እየተፋጠነ መሆኑ ተገለጸ  ፡፡የታላቁ ህዳሴ ግድብ ፕሮጀክት ሥራ አስኪያጅ ኢንጂነር ስመኘው በቀለ ለዋልታ እንደገለጹት የግድቡ የግንባታ ሥራ አስፈላጊ  የግንባታ ግብዓቶችና የሰው ኃይል  የተሟሉለት በመሆኑ   በተቀመጠለት የጊዜ ሰሌዳ መሠረት እየተካሄደ ይገኛል ።      ከግድቡ ትልልቅ የግንባታ ክፍሎች ከሆኑት መካከል የሳድል ዳሙ ግንባታ አንዱ ሲሆን፥ 15 ሚሊየን ሜትር ኪዩብ ኮንክሪት ከሚጠይቀው ውስጥ የ11 ሚሊየን ሜትር ኪዩብ የአርማታ ሙሌት ስራው  መጠናቀቁን  ኢንጂነር  ስመኘው ተናግረዋል ።የታላቁ ህዳሴ ግድብ የውሃ ማስተንፈሻ ሥራው ሙሉ ለሙሉ የተጠናቀቀ መሆኑንና  ከግድቡ የሚወጣውን ውሃ የሚያርፍበትን የ250 ኪሎ ሜትር ቦታን የመመንጠር ሥራም  እየተፋጠነ መሆኑን ኢንጂነር ስመኘው ጠቁመዋል ፡፡ በተጨማሪም የህዳሴው ግድብ የሚያመነጨውን ከፍተኛ የኤሌክትሪክ ኃይል የሚያስተላልፍ መሥመር  ዝርጋታም  ሙሉ ለሙሉ መጠናቀቁን  ኢንጂነር ስመኘው አመልክተዋል ።የታላቁ ህዳሴ ግድብ የግንባታ ሥራ 10 ሺህ የሚሆኑ ኢትዮጵያውያን እየተሳተፉ  ሲሆን 200  የሚሆኑት የውጭ  አገራት ዜጎች ናቸው ።  